**Z A P I S N I K**

**SA 23. SJEDNICE GRADSKOG VIJEĆA**

**GRADA IVANIĆ-GRADA**

**U Ivanić-Gradu, 03. rujna 2015.**

23. sjednica Gradskog vijeća Grada Ivanić-Grada održana je dana 03. rujna 2015. godine s početkom u 16.00 sati u Spomen domu Alojz Vulinec, Vulinčeva 30, Ivanić-Grad.

Zapisnik vodi Sanja Mladiček – Tajnica-referentica

Prisutni članovi Gradskog vijeća:

Gordana Kanić, Željko Pongrac, Stjepan Klak, Tomislav Cuvaj, Milica Piličić, Sanja Mahovlić Vučinić, Maja Holub Injić, Igor Cepetić, Drago Dianek, Ivica Levar, Željko Brezovečki, Ilija Krištić, Tomislav Kunovec, Krešimir Malec, Martin Laškarin

Odsutni: Borislav Kovačić, Ivica Mračić

Ostali prisutni:

1. Javor Bojan Leš – Gradonačelnik Grada Ivanić-Grada,
2. Gordana Brcković - zamjenica Gradonačelnika,
3. Željko Posilović - zamjenik Gradonačelnika
4. Martina Kovač Crnčec - pročelnica Upravnog odjela za lokalnu samoupravu, pravne poslove i društvene djelatnosti,
5. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje,
6. Sandra Abramović - voditeljica odsjeka za komunalne djelatnosti, komunalnu infrastrukturu i prostorno planiranje
7. Tihana Vuković Počuč - savjetnica za gospodarstvo
8. Sanja Radošević - direktorica Ivakopa
9. Vjekoslav Broz - direktor Vodoopskrbe i odvodnje Ivanić-Grad
10. Mario Mikulić – direktor Komunalnog centra Ivanić-Grad d.o.o.,
11. Nedo Paliska – direktor trgovačkog društva Odvodnja Ivanić-Grad d.o.o.,
12. Ivica Martinek – direktor trgovačkog društva Ivaplin d.o.o.,
13. Valentin Gadža - voditelj projekata-savjetnik Razvojne agencija IGRA d.o.o.
14. Obiteljski radio Ivanić d.o.o.,
15. TV Mreža
16. TV Jabuka

Predsjednik Gradskog vijeća g. Pongrac – otvorio je sjednicu te konstatirao da je sjednici, od ukupno 17 trenutno prisutno 12 vijećnika što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 22. sjednice Gradskog vijeća.

Prelazi se na usvajanje Dnevnog reda Gradskog vijeća.

Predsjednik Gradskog vijeća dao je na usvajanje predloženi Dnevni red.

Prije pristupanja glasovanju konstatirano je da je na sjednici trenutno prisutno 14 vijećnika.

Gradsko vijeće je sa 13 glasova za, usvojilo sljedeći

**D N E V N I R E D**

**0. Aktualni sat**

**1. Razmatranje Polugodišnjeg izvješća o radu Gradonačelnika Grada Ivanić-Grada za razdoblje siječanj – lipanj 2015. godine i donošenje Zaključka o primanju istog na znanje**

predlagatelj: Gradonačelnik

izvjestitelj: Gradonačelnik

**2. Razmatranje Polugodišnjeg izvještaja o izvršenju Proračuna Grada Ivanić-Grada i donošenje Zaključka o primanju istog na znanje**

**predlagatelj: Gradonačelnik**

izvjestitelj: Milivoj Maršić, pročelnik Upravnog odjel za financije, gospodarstvo, komunalne djelatnosti i prostorno planiranje

**3. Razmatranje prijedloga i donošenje Odluke o davanju suglasnosti Gradonačelniku Grada Ivanić-Grada za sklapanje Ugovora o javnim uslugama u pregovaračkom postupku javne nabave bez prethodne objave s odabranim autorom Branimirom Rajčićem kao nosiocem izrade projektne dokumentacije za uređenje Trga Vladimira Nazora u Ivanić-Gradu**

predlagatelj: Gradonačelnik

izvjestitelj: Tihana Vuković Počuč, Savjetnica za gospodarstvo

**4. Razmatranje prijedloga i donošenje Odluke o imenovanju privremenog ravnatelja Muzeja Ivanić-Grada**

predlagatelj: Gradonačelnik

izvjestitelj: Martina Kovač Crnčec, pročelnica Upravnog odjela za lokalnu samoupravu, pravne poslove i društvene djelatnosti

**5. Razmatranje prijedloga i donošenje Odluke o raspoređivanju sredstava iz Proračuna Grada Ivanić-Grada za 2015. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada**

 predlagatelj: Gradonačelnik

izvjestitelj: Martina Kovač Crnčec, pročelnica Upravnog odjela za lokalnu samoupravu, pravne poslove i društvene djelatnosti

**6. Razmatranje prijedloga i donošenje Odluke o izradi IV. izmjena i dopuna Urbanističkog plana uređenja UPU - 4 za područje Ivanić-Grad, Donji Šarampov i Jalševec Breški** predlagatelj: Gradonačelnik

izvjestitelj: Sandra Abramović, Voditeljica Odsjeka za komunalne djelatnosti, komunalnu infrastrukturu i prostorno planiranje

**7. Razno**

Rad prema utvrđenom Dnevnom redu.

1. **TOČKA**

Gđa. Gordana Kanić – postavlja pitanje što je sa sanacijom krovišta na društvenom domu u Deanovcu.

Gradonačelnik – vezano na Dom u Deanovcu navodi da je plan da se uređenje krovišta financira iz sredstava Zagrebačke županije, i Grad se u tom smislu javio na natječaj. Do sada još nije zaprimljen pozitivan odgovor, te se nada da će sada nakon ljetne stanke krenuti daljnja raspodjela i odlučivanje o raspodjeli novaca u Zagrebačkoj županiji. Ukoliko prođe na natječaju za krovište, krenut će se odmah u radove, a ukoliko ne, tada može reći da sredstva iz drugih izvora momentalno nisu planirana za taj zahvat.

g. Željko Brezovečki – postavlja slijedeća pitanja

1. Kako je moguće da djelatnik iz Crvenog križa koji ima ugovor o djelu za raznošenje hrane ljudima u socijalnoj potrebi ima plaćeni godišnji odmor? Pojašnjava te navodi da gđa. Ksenija Kranjčina svake godine koristi godišnji odmor otprilike od 1. do 10.8. ili duže, a za koji ima ugovor o radu, a nema pravo na godišnji odmor jer ima ugovor o radu, a da bude još čudnije za taj godišnji, koji je zapravo bespravan, gospođa dobiva i sredstva, plaćena sredstva. Dok je gđa. Ksenija na godišnjem odmoru, hranu razvozi gospodin Stjepan Fabijanić između 8.00 i 12.00 sati. Koliko mu je poznato g. Stjepan Fabijanić je zadužen da radi u Crvenom križu kao tajnik i da radi neke druge poslove, a ne one sada navedene, te moli odgovor.

2. Svake godine pakete za podjelu ljudima u posebnim potrebama koje dodjeljuje Crveni križ na području Kloštra Ivanića, Općine Križ i Grada Ivanić-Grada bez natječaja se uzima od g. Ivana Puriša. Natječaj i asortimani su identični ili isti iz Metroa, te ga zanima zar se Crveni križ ne može sam odvesti do Metroa i po znatno jeftinijoj cijeni kupiti te pakete, jednostavno ih distribuirati onima kojima je potrebno. Radi se o paketima između 500 i 600 komada za sve tri jedinice lokalne samouprave. To je prilika da se uštedi dosta novaca, a ne treba posebna druga ili treća ruka kada se može otići u Metro, jer svi artikli koji su u paketima su iz Metroa.

3. Pitanje se odnosi na HŽ – u proteklih šest mjeseci bila je prilika raspravljati sa gospodom iz HŽ-a u svezi prelaska preko pruge koja dijeli grad na dva dijela, znači da će biti napravljena paralelna druga pruga i da će se raditi u Ivanić-Gradu pothodnik. Tada je bilo rečeno zbog nejasnoća koje su nastale na tom samom sastanku i gradonačelnik je zamolio građane da u Grad upute pitanja prema HŽ-u, te ga sada zanima, zna da su građani uputili pitanja i zna da su i došla do gradonačelnika, međutim nikakvi odgovori do sada nisu došli iz HŽ-a, te ga zanima kada su, da li su došli i kada taj HŽ misli organizirati obećani sastanak koji je tom prilikom rečeno da će organizirati i da će pojasniti sve nejasnoće koje imaju građani. Upućuje pitanje gradonačelniku da li su možda neki odgovori stigli te da li on možda nešto više zna o tome.

4. Slijedeće pitanje odnosi se na Dječji vrtić Ivanić-Grad na Žeravincu – ovih dana može se vidjeti da su radovi u tijeku, pa ga zanima šta se radi, tko to plaća i kada će radovi biti gotovi.

5. Slijedeće, obraća se gradonačelniku, te navodi da je gradonačelnik Grada Ivanić-Grada obećao na izborima u kampanji da će neke stvari napraviti, pa ga zanima što ima u planu i što će do kraja ovog mandata napraviti. Navodi da misli na neke dvorane, sportske parkove, trgove, šetnice, da li je to u tijeku, da li je to u planu i kada će krenuti u realizaciju.

Gradonačelnik – pitanja koja je g. Brezovečki naveo pod 1. i 2. vezano za Crveni križ, misli da su na krivoj adresi, nema odgovor na ta pitanja, niti je Crveni križ pod ingerencijom Grada, niti Grad odlučuje o tim stvarima, niti ima bilo kakav utjecaj, te se može uputiti i zatražiti od njih pisani odgovor na navedena pitanja. Što se tiče HŽ-a, navodi da je vijećnik potpuno u pravu, odrađen je zbor građana, građani su u roku koji je tada dogovoren dostavili svoja pitanja u Grad, gradske službe su ih zaprimile, obradile i proslijedile na dotičnu adresu i može reći da je danas tjedan dana zakazan sastanak u Gradu gdje će se dobiti odgovore na navedena pitanja, te je plan da se nakon toga opet sazove sve građane i da se projektanti i investitor očituju o tim odgovorima i daljnjem tijeku samog procesa. Prvi dio je odrađen što se tiče Grada i po tom dogovoru za tjedan dana bi trebali u Gradu odraditi sastanak gdje će biti dobiveni odgovori na ta pitanja. Što se tiče Dječjeg vrtića Žeravinec, zna se da je Grad aplicirao i prošle godine za određena sredstva, dio je sufinanciranja dobiven od Ministarstva, djelom je Grad sam uložio sredstva, dijelom od Županije, uređena je stolarija, momentalno su radovi na Dječjem vrtiću vezani za fasadu, krovište, te za promjenu plinske mreže, odnosno odcjepljenje od toplane i priključenje na normalni plinski vod uz drugačiji način grijanja, što bi trebalo dovesti do znatnih ušteda na samom Dječjem vrtiću. Navodi da radovi idu svojim tokom, da su bile nekakve dezinformacije, možda i od samih djelatnika, da se nešto kasni sa radovima, no danas je upravo bio sa nadzorom koji je i danas bio u obilasku i stalno je prisutan, sve ide svojim tokom i do kraja devetog mjeseca bi trebali završiti svi radovi na Dječjem vrtiću, pa i nešto prije, i on bi u tom smislu zapravo bio kroz ove dvije godine i potpuno renoviran. Što se tiče samih projekata, smatra da je to pitanje koje bi tražilo malo duži rezime i malo duži odgovor, može reći da zacrtani projekti idu, naravno, dalje svojim tokom, da je nastao određeni problem, problemi su vezano za izvore financiranja, neke odluke Vlade dovele su do toga da su u samom proračunu Grada Ivanić-Grada smanjena sredstva i prihodi, prvenstveno od naftno rudarske rente i od poreza, ali sve što je zacrtano biti će i izvedeno. Grad će tražiti izvor sredstava kroz kreditiranje u idućoj godini. Momentalno je dvorana u Posavskim Bregima u fazi preprojektiranja, projekt koji je išao preko Zagrebačke županije, na žalost može reći da je izveden neprimjereno današnjim uvjetima, odnosno troškovi takve dvorane bi znatno premašivali sredstva koja su za dvorane takvih gabarita normalna, nada se do kraja godine da će se izvršiti preprojektiranje, čak je Grad preuzeo inicijativu da to sada vodi dalje s obzirom da je došlo do tih problema. Što se tiče gradnje samog Zelenjaka tu je Grad pred dobivanjem građevinske dozvole za igralište i izradu tribina, i odmah nakon toga ići će javni natječaj i krenuti će se u taj dio priče. Šetnica je isto praktički pred dobivanjem građevinske dozvole i nakon toga će se ići u realizaciju. Planira se naravno završiti i Šumećane sa nogostupom i onim za što je građevinska dozvola već dobivena, radovi su započeli još u prošlom mandatu, pa su prekinuti radi stečaja izvođača radova. Također će se dovršiti i u projektiranju je građevinska dozvola za naselje Siporeks, za tri ulice u tom naselju, planira se i to završiti iduće godine, tako da je mnoštvo tih investicija u tijeku. U ovoj godini još su određeni projekti i sa ŽUC-om vezano i za uređenje nekih mostova u gradu te se nada da će uspjeti do kraja godine urediti barem jedan, a onda se i dva mosta, te iduće godine ostale mostove, a i danas je tema na dnevnom redu, priprema projektne dokumentacije za uređenje gradskog trga te će biti prilike da se i o tome kaže koja riječ. Ujedno navodi da je za uređenje Posavskih Brega i trga u Posavskim Bregima građevinska dozvola dobivena, projektna dokumentacija je potpuno spremna i samo se čeka Ministarstvo, odnosno država da raspiše natječaj ruralnog razvoja na koji će se Grad javiti. Najveći problemi su možda u sporosti u dobivanju svih suglasnosti prilikom dobivanja građevinskih dozvola i mnoštva problema koja se tu ima, i što neke stvari koje su planirane i bila su saznanja da će biti raspisani neki natječaji za kreditiranje iz fondova EU naprosto nisu raspisani, pa nisu raspisani još niti do danas i smatra da su tu značajni problemi za koje Grad i nije odgovoran. Osim toga, i danas je također točka dnevnog reda, pred Gradom je osnivanje gradskog muzeja, nada se današnjem donošenju odluke o imenovanju ravnateljice, te također tu vidi značajan potencijal, gradski muzej, muzej naftnog rudarstva, a također i razvoj daljnje priče vezano za Sveučilište i suradnja u osnivanju Sveučilišta ide svojim tokom i za sada dobro napreduje pa se nada da će se i taj projekt uspjeti do kraja mandata realizirati.

g. Ilija Krištić – postavlja četiri pitanja -

1. Vezano za poduzetničku zonu, navodi da obzirom da je i član Povjerenstva za prodaju zemljišta u poduzetničkoj zoni i zna da je nešto od zemljišta prodano, skoro će dvije godine od kako je prodana prva lokacija, pa se pita, zna da je izdana i građevinska dozvola, pita se kakva je situacija, kada će investitor početi izgradnju objekata i kakva je situacija sa onim drugim što je prodano? Ono što se nije prodalo da se pokuša sa što je moguće više reklame ili bilo čega kako bi se to isto prodalo.

2. Na jednoj od prethodnih sjednica postavo je pitanje čišćenja cestovnih odvodnih kanala, trave i drugog raslinja koje otežava i onemogućuje protok oborinskih voda u naseljima. Obzirom da je bila sušna sezona, pred nama je jesen i pitanje je da li je komunalni redar počeo sa obilaskom terena i upozoravanjem, odnosno kažnjavanjem ili na neki način sankcioniranjem građana koji ne čiste odvodne kanale?

3. Nedavno je donesena Odluka o komunalnom redu i da ne bi bila mrtvo slovo na papiru, u Šumećanima u Ivanićgradskoj ulici, između kućnog broja 69 i 71 nalazi se parcela koja je strašno zarasla, to je u centru Šumećana. Očišćena je otprilike prije 3-4 godine, možda i više, sada je leglo zmija i svega ostalog, pa moli da komunalni redar obiđe i da učini što je moguće kako bi se ta parcela očistila.

4. Pitanje je najkomleksnije i pitanje je za direktora Ivaplina i gradonačelnika – stanovnici naselja Šumećani u zadnje vrijeme svakodnevno ostaju prekidani isporukom plina zbog sanacije plinovoda koji je u lošem stanju, to je jedan od najstarijih plinovoda na području Grada, pa je pitanje kada će konačno početi rekonstrukcija, odnosno izgradnja nogostupa i kanalizacije, a ujedno i plinovoda jer je on sastavni dio projektne dokumentacije cjelokupnog projekta nogostupa u Šumećanima?

Gradonačelnik – smatra da svi imaju dobre informacije o tome kako je i na koji način prodana i što je prodano u poduzetničkoj zoni, jer niti jedna parcela nije prodana bez odluke ovog tijela, ono što je istina je da većina investitora koji su kupili parcele u zoni zapravo u svojim investicijama planiraju povlačiti sredstva iz fondova EU, svi oni sa kojima je tjedni kontakt, svi su u aplikacijama ili apliciraju na fondove i imaju namjeru povlačiti ta sredstva iz fondova. Ono što može reći momentalno, neće imenovati, ali jedan od investitora u razgovoru prije dva dana, planira započeti sa radovima u 11. mjesecu ove godine i u razgovoru je sa bankom i to će biti prvi započeti radovi u zoni, a i svi ostali će aplicirati na fondove, povlačiti sredstva i pokretati svoj posao i nada se da će u idućoj godini biti značajniji radovi u samim zonama, a navodi, većina toga je vezana na fondove. Slijedi još kupovina jedne parcele, do 15. u ovom mjesecu, najavljeno je da bi možda potencijalni investitor trebao također kupiti jednu parcelu u zoni. Što se tiče odvodnih kanala, smatra da tu može i direktor Komunalnog centra reći koju riječ, uglavnom navodi da, što preko Komunalnog centra, što preko Odvodnje, poduzete su značajne mjere u čišćenju kanala na području Grada, dosta novaca uloženo je u saniranje odvodnih kanala, pogotovo na mjestima gdje je najviše plavilo, ali je dosta toga odrađeno i u suradnji sa komunalnim redarom akcijama po selima i područjem grada, usudio bi se reći možda više nego i prije, više nego što je to bilo prethodnih godina, ali poziva direktora da se nadoveže i navede točno što je očišćeno i u kojoj je fazi. Što se tiče trećeg pitanja, rekao bi da je to konkretan zadatak za komunalnog redara i kao takvog ga prihvaća i izaći će se na teren i vidjeti da li je sanirano ili nije. Što se tiče investicije u Šumećanima navodi da ukoliko bude moguće možda će se već ove godine raspisati natječaj za jednu dionicu trase, a u planu je da se iduće godine krene sa radovima po dobivenoj dozvoli, vjerojatno u iznosu, to će još naravno biti i na Gradskom vijeću, iznosu nekih 4 milijuna kuna u tu dionicu što neće vjerojatno obuhvatiti cijelu dionicu koja je značajnija, ali veći dio dionice hoće. Nada se da će se još ove godine raspisati natječaj, ali sasvim sigurno radovi su za očekivati realno u idućoj godini.

gđa Sanja Mahovlić Vučinić – upućuje pitanja gradonačelniku.

1.Moli informaciju da li je u planu da Komunalni centar preuzme računovodstvenu evidenciju svih trgovačkih društva i javnih ustanova pod upravom Grada, primjerice Crveni križ još uvijek ima evidenciju kod privatnog trgovačkog društva?

2. Kada se može očekivati da će sa radom započeti Veleučilište Grada Ivanić-Grada 3. U kojoj je fazi preseljenje Osnovne glazbene škole?

Gradonačelnik – Što se tiče 1. pitanja navodi da svi proračunski korisnici su već sada smješteni u Komunalni centar i to dosta dobro funkcionira i da je i takav način kontrole, takav novi vid kontrole njihovog poslovanja urodio plodom i značajnim uštedama i da je jedna opća odgovornost trošenja proračunskih novaca u tom djelu dobro odrađena. Što se tiče trgovačkih društava ona manje više imaju svaki svoje računovodstvo i rade ga u okviru svojih poslova i nije ni namjera drugačije postupati, a što se tiče samog Crvenog križa tu još jednom navodi da Grad u principu nema ovlasti niti ingerencije nad tim dijelom jer je Zakonom to drugačije uređeno, te Crveni križ se ponaša naravno kao zasebni faktor na koji Grad u tom dijelu nema utjecaja. Što se tiče Veleučilišta navodi da se intenzivno i dalje radi u tom pravcu i u tom smjeru, Grad je pred potpisivanjem jednog sporazuma o suradnji o kojem će više biti riječi kada do njega dođe, to će se desiti u roku od mjesec dana i nada se da će se određeni vidovi nastave sasvim sigurno iduće godine početi odvijati, a u potpunosti Veleučilište vjerojatno neće profunkcionirati u ovoj godini, realnije je za očekivati možda iduće godine, ali misli da sve ide u dobrom smjeru. Što se tiče Osnovne glazbene škole poznato je da je temeljem Zakona i zakonskih odredbi i svega dobivenog od Ministarstva Glazbena škola je premještena u okvir i pod djelovanje jedne od osnovnih škola kao Glazbeni odjel, momentalno se nastava odvija normalno i zadovoljeni su svi uvjeti za odvijanje nastave i po informacijama koje ima tamo nema nikakvih problema u odvijanju nastave i za sada nije planirano nikakvo preseljenje, ona funkcionira u okviru Osnovne škole na Žeravincu.

g. Krešimir Malec – postavlja pet pitanja – 1. Obzirom da se po riječima g. Leša odmaklo daleko sa projektom šetnice uz rijeku Lonju postavlja pitanje vezano za biološki minimum, odnosno vodu u rijeci Lonji. Obično kada se uz nešto šeće to je lijepo za vidjeti, a ovo je nešto što ne zaslužuje ni Grad ni građani, odnosno takav projekt. Obzirom da u izvještajima za proračun i prošlih i ove godine nije primijetio da je pokrenut i jedan projekt koji je vezan uz Hrvatske vode, pa postavlja pitanje zašto se stalo sa tim projektima jer se unazad desetak godina svake godine vezalo sredstva gradskog proračuna i proračuna Hrvatskih voda od čega se uređivalo, od potoka Žeravinec, te uređenje kanala više kategorije. Obzirom se misli kandidirati taj projekt na sredstva EU, misli da bi bilo jako poželjno da se sjedne sa Hrvatskim vodama i pokuša riješiti problem.

2. Vezano uz groblje i informacije iz Gradske uprave, a i za vidjeti je projekt groblja – do kuda se došlo? Bio je Detaljni plan uređenja, krenulo se s otkupom zemljišta na Petarima, do kuda se došlo, jer svatko je došao u više manje sličan problem. Groblje u centru Ivanić-Grada više nema mjesta. Zna odgovor sa proteklih sjednica da se bude išlo na Brege. Kada je donesena i tko je donio tu odluku, da li se pitalo građane? To nije odgovor, ovo je samo micanje od problema i nerješavanje.

3. Vezano uz rasvjetu navodi da je u 4. mjesecu prijavljeno, konkretno u Donjem Šarampovu od Lidla do Doma dvije lampe, u Kelšinovoj led lampa, u travnju je prijavljeno u Gradsku upravu ili u Komunalni centar da ne svijetli, a s obzirom da su i zaposleni ljudi za rad s korpom za mijenjanje rasvjete ne vidi razloga zašto to traje pet mjeseci i zašto se ne mijenja, ako se to ne radi nije potrebna takva djelatnost jer to je malo preskupo i građane puno košta.

4. Vezano uz Jadran naselje, moglo se čuti u javnosti da je Jadran naselje u postupku prodaje dobilo vlasnika te postavlja pitanje ili pokreće inicijativu vezano uz stanove za mlade i rentanje tih stanova, gradnja stanova za najam. Čini mu se da bi Grad trebao biti zainteresiran da pomogne mladima, odnosno građanima Ivanić-Grada da zajedno sa državnom Agencijom za prodaju nekretnina i vlasnikom bude spona u prijedlogu realizacije projekta koji bi išao u tom smjeru. Vrijedi pokušati i vjeruje da postoji interes i privatnog ulagača i države, pogotovo Grada, samo se trebaju svi skupa potruditi i ponuditi jedan takav projekt za mlade.

5. Vezano uz sportsku dvoranu Bregi postavlja pitanje da li djeca posavskog dijela Ivanić-Grada su jednako vrijedna i da li imaju jednake šanse kao ostala djeca na području Grada. Lokacijska dozvola je izdana pred dvije godine, u Školskom odboru sjede ljudi koji imaju stranačku pripadnost, koji imaju i domicilnu pripadnost. Sad se čude projektu, preskup je i sada Županija izbacuje iz proračuna projekt školske sportske dvorane. Pripremljena je dokumentacija, svi su sve znali, a nakon toliko vremena odustaje se od realizacije toga projekta. Misli da nije dobra odluka niti Županije niti Grada Ivanić-Grada da se odustane jer obzirom da se kreće sve iz početka teško da će se vidjeti to u ovom mandatu, a bila je dobra prilika za kamen temeljac.

Gradonačelnik – što se tiče biološkog minimuma rijeke Lonje to je problem Grada Ivanić-Grada, percipira ga kao i vijećnik, često prelazi mostovima po gradu i gleda šaš u rijeci i nije zadovoljan sa tom situacijom. Grad Ivanić-Grad, odnosno osobno kao gradonačelnik je bio nekoliko puta na sastancima i u Hrvatskim vodama i u razgovorima i sa direktorima i sa zamjenicima direktora i sa niže rangiranim službenicima, ono što je rješenje tog projekta već godinama se govori, a zna ga i vijećnik, je retencija, odnosno retencijsko jezero iznad Zeline koje bi trebalo omogućiti dotok određene količine vode u Lonju i takva solucija se obećavala da će kroz dvije godine biti pokrenuti ti radovi pošto postoje i projekti i dozvola u Hrvatskim vodama, na žalost do danas Hrvatske vode nisu krenule sa tom investicijom i nije u njihovom investicijskom planu. Dopisi Grada postoje, ono o čemu se nakon toga probalo razgovarati bilo je stavljanje kaskada na rijeci Lonji koje bi djelomično uspjele možda popraviti situaciju i dovesti kisik u rijeku i omogućiti da bude protočnost velika. Prošle godine je bio razgovor sa Hrvatskim vodama gdje je na početku godine dogovoreno da se ide u tu investiciju i bila su u proračunu ta sredstva, međutim zbog nedostatka novaca Hrvatske vode su to izbacile iz svog programa. Slaže se s vijećnikom da je to problem, slaže se da inicijativa mora biti i dalje upućena prema tome, a ukoliko se možda promijene uvjeti kroz nekoliko mjeseci, možda će biti lakše dogovoriti nešto da se radi na području rijeke Lonje po možda nekim novim uvjetima. Što se tiče groblja, na žalost, Grad je bio u sporu, odnosno čekala se procjena zemlje, poznato je kolika je cijena koštanja na koju Grad nije pristao tim više što se ne bi riješilo odmah to pitanje i taj dio priče misli da je vraćen na početak. Što se tiče zamjenskih lokacija koje su ovdje navedene kao sporne itd., to su nekakva rješenja koja su nalažena kao moguća i misli da nisu loša, s time da ima problema na tim lokacijama također, pogotovo u Cagincu s obzirom na plinsku mrežu, na Plinacro, prolazak plinskih cijevi i nekih naftnih cijevi na parcelama koje bi bile moguće da se tu postave. Intenziviralo se opet i lokaciju vezano za područje iza groblja u Šarampovu, sazvani su ljudi na razgovore, nastojat će se ovdje postići mogućnost za otkup, a ovaj spor i dalje smatra da se ne može Grad dati mobingirati i da to nije cijena po kojoj se može ući u otkup. Problem postoji i siguran je da ga se vrlo brzo neće riješiti, ali je siguran da ovoga problema kojeg je vijećnik spomenuo sa ukopom vezano za mjesta još uvijek neće biti, ali da je definitivno je sve manje vremena i manevarskog prostora za rješavanje tog problema. Pravno gledano taj dio priče ja vraćen na nulu, odnosno na početak, oko rješavanja cijene koštanja i otkupa zemljišta, a na alternativnim lokacijama se radi. Što se tiče Jadran naselja informacija je da je na dražbi naselje dobilo vlasnika, što se tiče Grada nema razloga da se ne krene u nekakve aranžmane, dapače inicijativa prema vlasniku je na taj način i poslana vlasniku da se izjasni što namjerava i kako sa tom investicijom, nada se da će dobiti i konkretne informacije od njega koje su njegove namjere sa samim naseljem jer ipak je on vlasnik i to je njegova privatna svojina i investicija, a Grad sigurno ima volje i želje uključiti se u rješenje tim više što se vidi i neke druge prostore koje bi Grad mogao u tom naselju iskoristiti za vlastite potrebe, od možda prostora za vrtiće ili neke druge sadržaje u kojima Grad sigurno ima interes i pretpostavlja da je moguće naći zajednički jezik sa investitorom. Što se tiče dvorane u Posavskim Bregima, od kamena temeljca puno mu je važnije pitanje novaca građana Ivanić-Grada, stvarne vrijednosti objekta, sadašnje procijenjene vrijednosti i onoga što se dobije i naravno da nije sretan svime time i žao mu je što je projekt vukla i vodila Županija, a Grad je bio izoliran jednim dijelom i sada je situacija koja je da je Grad sudjelovao u nekim stvarima u kojima na žalost nije, iako je upozoravao na to, ne bi se desilo što se sada desilo. Navodi da će ipak biti malo ambiciozan i reći da će ta dvorana biti završena u njegovom mandatu. Ako će ga to koštati, možda i hoće, sigurno će biti započeta, a možda i pri kraju. Nije izbačena iz planova Zagrebačke županije kao što je vijećnik rekao, ona je debelo u planu Zagrebačke županije plus još dvije dvorane, znači tri dvorane su u planu da se dovrše u slijedećih godinu i pola, jedino je istina da je izbačena ove godine jer je sada to nemoguće odraditi. Projekt koji je, u žargonu se kaže da su se projektanti malo zaigrali, projekt koji je napravljen nije primjeren, cijena izgradnje takve dvorane nije primjerena onom što bi se dobilo, daleko premašuje sve proračune i izuzetno mu je žao što se to tako desilo, ali Grad sasvim sigurno ne može pristati na to da toliko novaca izdvoji koliko je planirano za objekt koji će se u tom slučaju dobiti i može reći i to da je ured na čeku sa gđom. Abramović preuzeo inicijativu oko daljnjeg preprojektiranja te dvorane da se na neki način sve ubrza jer to je interes Grada i bili su i poprilično žustri razgovori i u Županiji oko svega što se tu desilo. Vjeruje da će se u maksimalno kratkom roku uspjeti izvršiti to projektiranje i siguran je da će se u idućoj godini ta sportska dvorana izgraditi ili će biti gotova u većoj mjeri i omogućiti djeci Posavine da konačno dobe dvoranu. Ne misli da su oni manje vrijedni i manje bitni, bilo bi mu drago da je ta dvorana izgrađena daleko prije, a vjeruje da će uspjeti paralelno krenuti i sa procesom u Ivanićkom Graberju.

g. Mario Mikulić - vezano za pitanje javne rasvjete navodi da ima definitivno problema sa javnom rasvjetom s obzirom na infrastrukturu, na armaturu javne rasvjete koja je zastarjela dobrim dijelom, ali nije bolje stanje niti sa novo ugrađenom led rasvjetom koja je za održavanje interesantno preskupa, popravak jedne lampe košta na način da je Komunalni centar dužan doći demontirati lampu, odnijeti je u tvrtku ekskluzivnu koja je ugrađivala i to isključivo u nju jer druge ne mogu popraviti, znači košta demontaža, defektaža u toj tvrtki, minimalni popravak za najobičniji kvar je 450,00 kn i onda se tu još kaleme popravci do iznosa 1.200,00, dok nova takva lampa košta 1.800,00 kn. Zabilježeno je da je oko 7 takvih lampi otišlo odmah nakon isteka garancije i sada su u pregovorima sa tom tvrtkom da proba biti fleksibilnija, da je to ogromna cifra za takvu led rasvjetu, jer ušteda električne energije i cijena koštanja popravka ili eventualno kupnja nove, ne može se izamortizirati u narednih 50 godina. Što se tiče zapošljavanja u Komunalnom centru navodi da nema nikakvih zaposlenih novih djelatnika, ljudi koji rade taj posao išli su na edukaciju, prekvalifikaciju, odnosno dokvalifikaciju, položili su ispite i osposobljeni su za održavanje javne rasvjete. Što se tiče ulaganja za obavljanje te djelatnosti definitivno je preskupo i upravo su i ove godine u razgovoru sa vlasnikom, sa Gradom, da tu djelatnost u tom smislu možda bi bilo ili povoljnije ili stručnije da obavlja po provedenom natječaju neka druga tvrtka, jer Komunalni centar to sve skupa s obzirom na mali broj zaposlenih ljudi po svim sektorima i granama, djelatnostima koje obavlja ne može i ne stigne. Infrastruktura je zastarjela, prijave stižu svaki dan, otklanja se onoliko koliko se može, ono što se ne stigne zaista se ne stigne, u toku su i drugi sezonski poslovi, poduzima se sve, bori se. U tijeku je izrada master plana Zagrebačke županije za promjenu rasvjete na području Grada Ivanić-Grada, no kada će biti pokrenuta ne zna, osobno je željno iščekuje.

g. Krešimir Malec – vezano na odgovor g. Leša za groblje navodi da su groblja interes Republike Hrvatske, a kada je nešto interes RH ima se pravo i obveza postupka izvlaštenja. Ne zna zašto se odustalo od toga. Rješenja improvizacije na groblju nisu prihvatljiva, nisu prihvatljiva HNS-u, nisu prihvatljiva građanima Ivanić-Grada. Činjenica je da se ništa ne radi po tom pitanju, činjenica je da se ništa ne događa i ništa se dogoditi neće. Postupak izvlaštenja je zadnjim Zakonom o izvlaštenju skraćen samo se netko treba primiti posla, treba osmisliti projekt, imenovati voditelja projekta koji će svakodnevno brinuti o tom projektu. Što se tiče groblja napominje oko navedenih rješenja oko Etana itd., treba pogledati Studiju gdje struka kaže i definira koje su lokacije moguće i prihvatljive za izgradnju groblja i definitivno lokacija za koju se odlučilo i stavilo markicu u Prostornom planu, prostor u Petarima je definitivno najbolja lokacija za izgradnju groblja. Sve drugo ne zadovoljava uvjete koje bi trebala groblja zadovoljavati. Vezano za sportsku dvoranu i rasvjetu čudi ga odjednom racionalnost. Ove dvije i pola godine mandata ta racionalnost se nije vidjela kada se osnivalo trgovačka društva i treba pogledati troškove poslovanja i usporediti, govori o milijunskim iznosima. Tu riječ racionalnost nije postojala, Projekt koji je započet, doguran do pred kraj i sada se odustaje zajedno sa Županijom. To nije opravdani razlog.

Gradonačelnik – niti Županija niti Grad ne odustaju od investicije sportske dvorane u Posavskim Bregima, koš jednom je rekao da će ta investicija ići dalje, biti završena i biti napravljena racionalno, odnosno novac koji se utroši u tu dvoranu odgovarati će onome što će se i dobiti. Što se tiče prozivanja nekakvih trgovačkih društava, osnivanja trgovačkih društava, samo podsjeća da je osnovano jedno trgovačko društvo temeljem zakonskih odredbi koje se moralo poštivati, isto posluje na tržišnim osnovama i ne financira se iz proračuna Grada nego iz vlastitih prihoda koje ostvaruje na tržištu. Dapače, uvijek se može pogledati koliko su sredstva koja su utrošena u to trgovačko društvo, jer samo jedno je osnovano na području Grada, također može ovdje reći da to trgovačko društvo nije pripojeno Vodovodu i odvodnji iz razloga što je ostavljen dug devet i pola milijuna kuna koji je opterećivao tvrtku radi koje naš kapital nije dan unutra i iskreno ga vesele informacije da će to biti kreditno riješeno i da će se nakon toga pripojiti našu tvrtku u zajedničku tvrtku Vodovod i odvodnju. Navodi da su se ponašali racionalno sa novcima i ponašat će se i u buduće racionalno i dvorana će sasvim sigurno u Posavskim Bregima.

g. Tomislav Kunovec – 1.postavlja pitanje koje mu je upućeno, a vezano za cestu prema Graberskom Brdu, asfaltirana je, međutim kanali sa strane nisu iskopani i uređeni i prilikom kiše oborinske vode idu na novi asfalt i uništavaju ga.

2. Gdje se šalju opomene pred ovrhu za 35,00 kuna duga. Moli da ako ima volje u poduzeću Ivaplin da se napravi odluka, ako nemaju pravnika koji zna ima u Gradu Upravni odjel, da se napravi odluka gdje će se staviti do određenog iznosa da se ne ide sa opomenama pred ovrhu, ili na neki drugi način to napraviti.

Gradonačelnik – jučer je bio u Graberskom Brdu, situacija misli da nije takva kako je sada obrazloženo, misli da su kanali očišćeni i da je ova dionica dobro riješena s tim da stoji da postoje određeni dijelovi gdje nema kanala ni sa lijeve ni sa desne strane, jer ne postoji mogućnost da se i naprave s obzirom na nagib i izgled terena, ali dio postojećih kanala i mostova je potpuno očišćen, cijevi su pročišćene, misli da sada dobro izgleda, ali ako to ne zadovoljava prihvaća i takvo vijećnikovo pitanje. Što se tiče Ivaplina navodi da će odgovoriti direktor, no može reći svoj osobni stav a to je da nije pobornik toga da se za takve iznose ovršuje, iako je o tome već puno puta razgovarano može se i sada ćuti jasno objašnjenje.

g. Ivica Martinek – navodi da kao što je već puno puta to rekao, ne postoji limit za dug. Svi kažu da je to malo, ako je malo nije problem to platiti. Ivaplin ima 8000 potrošača i ako se uzme da je svatko dužan 100,00 kn, to je 80.000,00 kn. Poznato je u kojoj je situaciji tvrtka Ivaplin bila upravo zbog nemara za naplatom, sa nedovoljnom pažnjom na troškove izgradnje, zamjene plinovoda, nabavku određenih materijala i usluga. Ovo što je navedeno da se za 30,00 kn ide u ovrhu nije to dug koji je nastao u mjesec dana, to su vjerojatno tri paušala, Ivaplin opomenama podsjeća ljude da to plate. Kada se uputi opomena onda je još 15 dana vremena da se jave ili plate. Ni nakon toga ne ide se na ovrhe, prije toga se ide sa prijetnjom isključenja, a kada ni to ne upali ide se sa ovrhom. Ujedno koristi priliku da izvijesti da obavlja još uvijek dužnost direktora Ivaplina mada je na isto podnio ostavku iz razloga što prelazi na drugu dužnost u Hrvatsku elektroprivredu. Misli da može reći da ostavlja tvrtku Ivaplin u dobrom stanju, tvrtka Ivaplin je sada jedna od stabilnijih poduzeća na ovom području i nada se će slijedeće rukovodstvo nastaviti takvim putem i da će tvrtka Ivaplin biti za koju godinu ponos ovog Grada.

1. **TOČKA**

Gradonačelnik – poznato je da postoji zakonska odredba koja daje obvezu gradonačelniku, a prvenstveno i službama u Gradu da podnesu polugodišnje izvješće. Svim vijećnicima je dostavljen dokument koji obuhvaća sve što se u Gradu radilo po određenim aktivnostima, od kolegija, određenih pravnih akata. Vjeruje da su svi pročitali materijale, transparentno je dnevno i na web stranicama, o puno toga je raspravljano i na Gradskom vijeću, te smatra da nema potrebe da se sve točke pojedinačno navode, već ukoliko ima pitanja ili nejasnoća na iste će odgovoriti.

Prije pristupanja glasovanju utvrđeno je da je na sjednici Gradskog vijeća prisutno 15

vijećnika.

Provedenim glasovanjem konstatirano je da je sa 14 glasova za, donesen sljedeći

**Z A K L J U Č A K**

**o primanju na znanje Polugodišnjeg izvješća o radu Gradonačelnika Grada Ivanić-Grada za razdoblje siječanj - lipanj 2015. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća

1. **TOČKA**

g. Milivoj Maršić – pred vijećnicima se nalazi izvještaj o Polugodišnjem izvršenju Proračuna, dosta je detaljan i u sebi ima sve nužne podatke. Prihodi u prvih šest mjeseci ostvareni su u iznosu od 26.662,327,00 što je 35% od plana i 10% više nego prošle godine u istom periodu. Rashodi su ostvareni u iznosu od 26.595.215,00 kn što je 37% od plana i 17% više nego prošle godine. U okviru prihoda značajniji prihodi ostvareni manje od planiranih, to su kapitalne potpore koje su ostvarene 2% u odnosu na planirano, o tome je gradonačelnik već govorio, zatim rudna renta ostvarena je 33 % u odnosu na plan. Tu je došlo do određenog smanjenja u odnosu na ostvarenje prošle godine od 15%. Položajna renta također je ostvarena manje od plana i to uglavnom Općine Križ i Kloštar moraju platiti za Tarno, itd., prodaja zemljišta također je ostvarena u dosta malom iznosu u odnosu na plan, međutim tu su aktivnosti u toku pa će se vidjeti do konca godine kako će biti. Ostali prihodi ostvareni su od nekakvih 45 do 50%, prije svega porezi koji su ostvareni 50% od plana, no napominje da povrati nisu svi izvršeni. Što se tiče rashoda svi su detaljno navedeni, no uglavnom u odjelu 1 gdje je društvena potrošnja, to su proračunski korisnici, socijala, obrazovanje, sve ono što je društvena potrošnja, ostvarena je otprilike sa 50% jer to najviše ode po dvanaestinama, dok je odjel 2 gdje su projekti, investicije itd., ostvaren sa 25%. Obzirom na manji prihod i dinamika ostvarenja rashoda je prilagođena tome.

g. Ilija Krištić – primjećuje da hitno treba rebalans, pa se pita kada će biti rebalans Proračuna. Moli pročelnika kod sastavljana rebalansa da pročita zapisnik sa sjednice kada se usvajao Proračun pa nekoliko napomena koje je i tada rekao, stalno se vraća na isto, vraća se na nerealno planiranje, na to da je Proračun akt a nije lista želja. Pročelnik je sam rekao sve o izvršenju i planiranju Proračuna. Navodi da može reći da smo sretan Grad, porezni prihodi nisu pali, otprilike su onakvi kakvi su zadnjih godina, približno su jednaki prošlogodišnjim. Ono što ga najviše smeta je nerealno planiranje rudne rente, navodi da je upozoravao je da rudna renta ne može ići gore obzirom da se ne isplati proizvoditi kod ovako niskih cijena nafte na svjetskom tržištu. Što se tiče prodaje zemljišta, to je upitno, može se puno toga planirati, ali nažalost nema investicija, nema onog tko želi kupiti pa je i druga važna stavka proračuna ostala nerealizirana. Treće, što najviše boli, a to je odnos države prema Gradu, a to je prihod iz državnog proračuna je, usudio bi se reći 0, a prihod iz Županijskog proračuna je ovaj ostatak, on je toliko manji da se može reći da su prihodi ili dotacije iz drugih proračuna osim onog što država daje za redovno poslovanje Vatrogasne postrojbe, ravni nuli. Znači od 3.750.000,00 dano je nekih 42%, otprilike onoliko koliko se daje u prvih 6 mjeseci. Mora napomenuti nekoliko stvari, lijepo je obrazloženo, ali kako god se okrene vidjet će se da ono što je zarađeno uglavnom je podijeljeno na plaće i na funkcioniranje što Grad mora funkcionirati, a zaboravilo se da Grad treba i održavanje i investicije. Kada bi se to između dva razreda srazmjerno dobro rasporedilo onda bi možda bilo manje za plaće, a ostalo malo više za investicije. Navodi izgradnju komunalne infrastrukture, u Proračunu je 10.820.000,00 kn za izgradnju komunalne infrastrukture, a u prvih 6 mjeseci je potrošeno 890.000,00 kn ili 8,23 %. Ne tiče se to samo nogostupa, kanalizacija, pa i kapitalni projekt je planiran jedan jedini koji je bio 1.200.000,00 kn to je uređenje parkirališta i ulice kod Josipa Kraša, i nije ništa učinjeno, uređenje Zelenjaka je nekih 12%, itd. Nisu ni druge stavke koje smatra da bi trebale, a to je ipak se na području Grada jedna trećina stanovništva bavi čisto poljoprivredom, nije ni tu bolja situacija. U razdjelu 2 od ukupno 26% koliko je taj razdjel potrošio, poljoprivreda je 13%, a projekti ili potpore poljoprivrednih projekata su 0%. Iako je tehničke struke navodi da mu je proračun najdraža stavka jer tu se vidi što se čini, što je planirano i što nije dobro planirano.

g. Krešimir Malec – može reći da je nesretan čitajući Izvještaj za prvih šest mjeseci iz razloga što se apsolutno ništa u Gradu ne događa. Možda oportunistički, navodi da je tu HDZ, tu je g. Leš, koalicija s HSS-om i ostalim strankama, pa ništa ne rade, dobro za HNS, za buduće lokalne izbore, ali navodi da je nesretan. Što god se napravilo ostat će i to će koristiti građani Ivanić-Grada. Ono što je g. Krištić nabrojao, to su javno dostupni dokumenti koje je g. Leš dao, ali kada se ima dokument koji govori o realizaciji proračuna i kada govori i o Dječjem vrtiću, POU, Vatrogasnoj postrojbi. Gradskom muzeju i kada imate dva Upravna odjela onda se vidi da su na 50% realizacije, pa čak i Upravni odjel za lokalnu samoupravu, pravne poslove i društvene djelatnosti. No UO za financije, gospodarstvo, komunalnu djelatnost i prostorno planiranje realizacija je 25%. Od 38.000.000,00 kn planiranih realizacija je 9.000.000,00 kn, a od toga 2.000.000,00 su kamate, tu su dotacije prema trgovačkim društvima od 3.600.000,00 kn, tu je projekt energetske učinkovitosti, znači svelo se na brojke o kojima je kolega ranije govorio. Porezni prihodi su izvanredni no svi ostali prihodi koji ne dolaze, nego bi se za to trebalo potruditi su iznosi o kojima se govori u nekoliko milijuna kuna on što nije ostvareno. Za te prihode se treba potruditi, treba nešto raditi. Tri prihodi nisu više predizborna kampanja, to je posao kao i svaki drugi. Navodi da se ovaj posao ne radi dobro. Potpore, navodi da je od Županije 86.000,00 kn, prodaja zemljišta, komunalni doprinos – ne prodaje se zemlja, ne gradi se i nema komunalnog doprinosa, dugovi po komunalnoj naknadi, potraživanja i naplata istih. Nakon nekoliko mjeseci navodi da ga je g. Leš izvijestio, dug po osnovi prodaje i zakupa državnog poljoprivrednog zemljišta na dan 30.6. je 4.200.000,00 kn. Prihodi od zakupa isto tako. Što se tiče potpora, izraženo je nezadovoljstvo, da bi ostvarili potpore treba imati pripremljenu dokumentaciju. U Izvještaju o radu u tabelarnim prikazima gdje se govori o stanju pripremljenosti dokumentacije za jedan jedini projekt je postojeća građevinska dozvola i to je za nogostup Šumećane, a ta dozvola datira još iz doba prošlog saziva. Neriješeni su imovinsko pravni odnosi, nema građevinskih dozvola, nema lokacijskih dozvola i sada se odjednom čude da nema novaca. Konkretno zna za Ministarstvo graditeljstva, Ministarstvo gospodarstva, javni su dokumenti gdje se vidi tko je sve dobivao. Tu je na desetke gradova gdje su HDZ-ovi gradonačelnici, gdje su HSS-ovi gradonačelnici, znači nije bio stranački ključ, nego je bio ključ ono što je podastrto i da li su zadovoljeni svi traženi uvjeti. Izgovor da je stalno netko drugi kriv nije istina. Dok se ne prizna da smo si sami krivi, dok se ništa ne poduzima biti ćemo u situaciji u kakvoj jesmo, da u pola četiri ili četiri sata ovaj grad je mrtav grad.

Gradonačelnik – zahvaljuje na izlaganjima, te navodi da svi znaju okvirno koliko je realni proračun Grad i koliko su njegove realne cifre koje on dostiže. Određeni postoci koji se nabrajaju, malo politički iskorišteno u kampanji, sasvim sigurno proizlaze i djelomice iz nerealnog planiranja u jednome djelu o čemu se već raspravljalo nekoliko puta. Krucijalni projekte, projekte koji nisu projekti od godinu dana, dva ,mjeseca, moraju biti u proračunu i jesu, oni kao takvi su i u ovoj godini, prelomiti će se i na iduću godinu i oni će se do kraja izvršiti i to je ono što će napraviti. Realni proračun što se tiče i prihoda i rashoda biti će potpuno uravnotežen i može reći da službe što se tiče naplate i po komunalnoj naknadi i po ostalim stvarima rade jako dobro svoj posao. Određena nemogućnost naplate proizlazi iz drugih mjera i okolnosti koje nisu direktno vezane za Grad, ako se govori o poljoprivredi. Slaže se, možda, sa g. Krištićem, objektivno osobno nije vjerovao da će baš renta otići toliko dolje, znalo se za odluke Vlade o preraspodjeli, postocima i nekim drugim stvarima, u razgovorima sa Inom o povećanju proizvodnje vezano uz EOR, nadao se da će ostati u gabaritima u kojima je trebala biti planirana, ali podbacila je za nekih 3.500.000,00 milijuna kuna što će utjecati na prihodovnu stranu proračuna. Što se tiče osvrta g. Maleca da neki gradovi dobivaju projekte i prolaze, neki ne, slaže se i razgovara sa tim gradonačelnicima, pogotovo onima kojima projekti prolaze, zna da nisu rađeni godinu, godinu i pola mandata, pripremali su se dva i tri mandata da bi došli u poziciju da se izrealizira, a s obzirom da nisu imali priliku prije biti ovdje u poziciji da budu na vlasti pa određene stvari nisu uspjeli izrealizirati i malo neke stvari što se tiče dozvola za pojedine projekte ne idu svojim tokom, ali doći će sve to na svoje mjesto i biti će u redu, s time da može reći da je i dozvola za Posavske Brege, samo se čeka raspisivanje natječaja koje ovdje vijećnik nije naveo. Slaže se da su teška vremena, zadovoljan je što se tiče poreza, smanjenje će biti puno manje nego što se mislilo, ipak taj manjak u odnosu na očekivano prihod će biti oko 4 milijuna. Što se tiče javljanja na neka sredstva, već je odgovoreno, prijavljivalo se i bili su dobri projekti. U većini tih ocjena odbijeno je bez obrazloženja, što je na neki način čudno, a ostvarenje na kraju godine će biti dobro. Što se tiče potpora iz Županije one će doći. Za parkiralište Kraš javni natječaj će biti sada raspisan, ono će ići u realizaciju, uređenje nogostupa Savske ulice ide definitivno, će biti potpuno uređen, asfaltiranja u vrijednosti 900.000,00 skoro 1.000.000.00 kuna će biti napravljena, izdvajanja što se tiče odvodnje su značajnija nego ikada prije, i ono što slijedi, a zašto su i neki projekti koji su naslijeđeni propali, to je možda odvodnja Opatinec-Tarno koja je bila spremna kao i neki drugi dijelovi, su ti što je pred Gradom ogroman projekt koji bi trebao biti u godini ispred realiziran na području cijelog grada kroz slijedeće tri godine, a odnosi se na sustav odvodnje i investicije koje će preko Hrvatskih voda ići u tom dijelu pa bi bilo neozbiljno značajnije ulaziti u to na nekim drugim dionicama. U konačnici slaže se da će rebalans Proračuna biti, da će značajni podbačaji biti prvenstveno u dijelu koji se odnosi na 14.000.000,00 povlačenja sredstava iz EU. Realno gledajući, gotov je projekt ako prođe, ako uopće natječaj bude i objavljen, tu bi se moglo povući taj projekt u vrijednosti 5.500.000,00 kuna i ostali dio financiranja će se vjerojatno tražiti u idućoj godini ili na neki drugi način da se odradi. Navodi da je optimističan, optimističan i vezano za projekte koje su si zacrtali da će ih odraditi, optimističan je i u razvoju Grada prema dalje, u dovlačenju novih sadržaja u grad, optimističan je i smislu kretanja investicija u industrijskoj zoni, vjeruje da će u idućoj godini oni koji imaju građevinske dozvole krenuti sa investicijama i otvoriti nova radna mjesta, zapreka tu neće biti i da će situacija biti bolja, a i po najavama Vlade po dobrim pokazateljima siguran je da će se to odraziti i ovdje, a Grad je po uvjetima za ulagače napravio puno u odnosu na ono što ga je dočekalo što se tiče poboljšanja uvjeta za one koji su spremni ulagati. Smatra da će situacija biti realno na razini prošle godine, da će se neka sredstva koja sigurno zna povući iz Županije i planirane investicije će se odraditi, a za ono što neće povući nisu samo oni krivi.

g. Krešimir Malec – referira se na odgovor vezano na pripremljenost dokumentacije i silnu želju da projekte lokalnog karaktera stalno se nominira i aplicira na sredstva europskih fondova. Navodi da je i u prijašnjim navratima govorio da se ne može prebacivati sve. Iz tabela u Izvješću i odgovora na vijećničko pitanje, institucije odgovaraju na način, pročitao je odgovor koji je Grad poslao vijećnicima, - nedostatni kapaciteti prijavitelja za provedbu projekta – u smislu ljudskih potencijala, zatim projekt odbijen jer je isključivo lokalnog karaktera. U nedostatku vlastitih prihoda treba se potruditi doći do vlastitih prihoda, a ne prebacivati sve na druge. To je neozbiljno. Proračun nije nikada bio manji i zna da je Grad u problemu. Gradonačelnik je izabran, ljudi su ga izabrali direktno, ali na ovakav način, nema ekipe, krivo si je posložio, ono što mu je bila nakana sigurno da ta sredstva koja su po Ministarstvima i Županijama biti će sve manja, prisiljavaju da se ide na to, ali za to treba postojati prava ekipa. Katastrofalno je kada vam netko napiše nedostatni kapaciteti prijavitelja za provedbu projekta u smislu ljudskih potencijala. To se treba nešto zapitati, problem je u kući, nije vani problem. Zadnje je vrijeme da se nešto poduzme.

Gradonačelnik – referira se na zadnje, pitanje je tko ocjenjuje projekte, pitanje je gdje se ocjenjuju. Ne ocjenjuju se u Europi, ocjenjuju se u Ministarstvima i pitanje je što je najjednostavnije napisati negdje da se nekoga otpili. Potpuno je siguran da to baš nije tako kao što piše i da postoji puno i drugih razloga radi kojih je to tako. Slaže se da se treba kapacitirati i raditi stalno na kapacitetima i iz tog razloga je osnovana Agencija pa će se i pojačati i dalje, a kapaciteti Grada smatra da su sasvim solidni za to, s time da kroz rad Agencije koja je tek krenula će se sigurno postići i bolji rezultati i osobno misli da bi bilo jako dobro da je takva Agencija bila još i prije, pa je ne bi morali razvijati, koja bi vodila gradske projekte.

g. Željko Brezovečki – ispred Kluba vijećnika HDZ-a navodi da im je žalosno ili žao što g. Malec je nezadovoljan sa ovakvim stvarima jer ako netko ne treba biti nezadovoljan pa to je isti taj gospodin, prije svega radi u Cro plinu, ima 30.000,00 kn plaću, plus bonuse, mobitel, službeni auto i on ne bi trebao biti zadovoljan što se tiče tih stvari, misli da je on zadovoljan sigurno na nekim drugim stvarima, dok djelatnici u Gradu rade i za 2.000,00 – 2.500,00 kuna. Ponovno bi ga podsjetio da su u Gradu ostavili tolike minuse, dubioze i da su tek sada dignuli glavu van iz toga i uspjeli to konsolidirati, uspjeli nešto napraviti da u slijedećoj godini, i onoj tek tamo, će moći pokazati da imaju volju, želju i znanje, a da treba otvoriti novu Agenciju, da treba zaposliti mlade i školovane ljude, itekako treba. Ujedno navodi da je Grad uskraćen za 6.000.000,00 kn odlukom Milanovića i Pusić.

g. Ilija Krištić - na izlaganje g. gradonačelnika navodi da je dvije godine i nešto dovoljan period da se mogu ispočetka napraviti novi projekti i ne mogu više bit bivši krivi ako nema projekata. To je priča za sebe. Svaki projektant koji je radio u nekoj projektnoj kući jedan normalan projekt rekonstrukcije, bilo čega, može se napraviti za nekoliko mjeseci, a druga je stvar pitanje dobivanja građevnih dozvola koje u Ivanić-Gradu ide jako teško i na žalost ništa se nije promijenilo i dalje ide teško kao što je bilo i prije pet godina. Kada je spominjao rebalans navodi da je imao na umu da su neki troškovi vrlo visoki, ili će se trebati pribaviti sredstva ili netko neće moći dobiti plaću. Navodi da je otvoreno rekao da je razočaran ponašanjem Vlade RH jer tu ima dosta politikanstva jer ima nekih od projekata koji su čak da ne kaže međunarodnog karaktera, ali svakako županijskog, nisu lokalnog, npr. Biciklistička staza od Dubrovčaka pa do Brežica, itd. Možda ekipa nije dovoljno ekipirana, ali nije sve krivnja ni lokalne samouprave isto kao nije ni sve krivnja bivše vlasti u Ivanić-Gradu.

g. Tomislav Kunovec – navodi da nije u redu da je g. Malec tužan i žalostan, mlad je, ima ženu i djecu i upućuje gradonačelniku zamolbu da g. Malec više ne bude tužan, a nije u redu ni od g. Brezovečkog da se iznosi podatke privatne naravi, nije ni mjesto ni vrijeme da se to iznosi. Vezano za izvršenje Proračuna Vatrogasne postrojbe, skoro je na 70% u šest mjeseci i moli objašnjenje.

Gradonačelnik – Navodi da je ta stavka Proračuna pod kontrolom, u rebalansu će biti potrebna određena korekcija, poslovanje postrojbe je ipak racionalizirano, ako se pogledaju godine prije i ako se vidi na koji se način tada po toj stavci trošilo. Prati se na mjesečnoj bazi i troškove za plaće i određeni drugi troškovi postrojbe. Malo je probijena stavka obzirom na određene radnje koje su bile intenzivnije i vjeruje da će uz minimalne korekcije u rebalansu stabilizirati troškove postrojbe. Podsjeća da je prošle godine bila situacija da je nedostajalo gotovo 1.200.000,00 kn za Vatrogasnu postrojbu koja je tada bila i pod vodstvom bivšeg zapovjednika i radila na način bivši koji je radila, također navodi da Grad izdvaja oko 300.000,00 više od onog što je zakonski minimum, još slijede neki natječaji na kojima se Postrojba nada da će dobiti još dodatni izvor sredstava, a ostali troškovi su pod nadzorom i kontrolom. Dosta doga je i u okviru Dječjeg vrtića, Pučkog otvorenog učilišta i Postrojbe je u zadnjih 6-7 mjeseci promijenjeno i dosta toga se sada drugačije kontrolira, pazi i može reći da su pojedini proračunski korisnici uspjeli značajno korigirati se i ukalupiti u Proračun, a pojedini kao Vatrogasna postrojba imaju još uvijek određenih problema.

g. Igor Cepetić – po pokazateljima za prvih 6 mjeseci, nevezano za plaće koje bi do kraja godine ako ide ovaj trend trebao bi biti iznos skoro 2 milijuna kuna više utrošeno nego što je predviđeno, ili 1.700.000,00, vezano što projekti nisu baš, mala je ostvarenost, zanima ga, prema ovim pokazateljima za prvih šest mjeseci već se treba debelo raditi na rebalansu proračuna, po nekim pokazateljima taj rebalans bi trebao bit kroz nekih dva tjedna, te ga zanima da li se na tome radi i kad bi mogli očekivati rebalans proračuna.

Gradonačelnik – ne zna gdje je vijećnik iščitao podatak da će stavka za plaće biti probijena u iznosu 1.700.000,00 kn, neće biti nigdje probijena stavka za plaće. Što se tiče postrojbe sada su uočili korekciju koja je možda a to je da je u Izvještaju vezano za postrojbu knjižena jedna plaća više što značajno utječe na ovu brojku. Što se tiče rebalansa i u prošlom tjednu je na bazi kolegija gledano izvršenje Proračuna u detalje i uvjerava da neće biti potrebe za rebalansom sigurno u ovom mjesecu jer se ne radi o nekakvim značajnijim probojima osim u djelu koji se odnosi na financiranje iz fondova EU za određene projekt koji neće biti realizirani. U ostalim dijelovima ima dovoljno vremena da se sagleda i iskorigira i pristupi rebalansu, a oni koji su radili u Gradu znaju da se proračun i izvršenje raspravlja i prati na tjednoj i dnevnoj bazi, znaju gdje su problemi.

Prije pristupanja glasovanju utvrđeno je da je na sjednici Gradskog vijeća prisutno 15

vijećnika.

Provedenim glasovanjem konstatirano je da je sa 14 glasova za i 1 glasom protiv donesen sljedeći

**Z A K L J U Č A K**

**o primanju na znanje Polugodišnjeg izvješća o izvršenju Proračuna Grada Ivanić-Grada za period 01. – 06. mjesec 2015. Godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3**. **TOČKA**

Gđa. Tihana Vuković Počuč – u uvodnom obrazloženju navodi da se radi o prijedlogu Odluke koji podržava projekt uređenja koji je Gradska uprava prepoznala kao jedan od dobrih projekata koji je započet još 2009. Godine. Tada je provedena urbanistička radionica na kojoj je od strane struke i Ministarstva kulture odabrano rješenje arhitekta Branimira Rajčevića kao najpovoljnije i najkvalitetnije. Zbog toga je ovaj prijedlog Odluke jedan od načina da se krene s tim projektom. Ideja je da se krene u pregovarački postupak javne nabave kako bi se sa g. Rajčevićem kao nositeljem idejnog rješenja krenulo u postupak.

g. Ilija Krištić – podržat će Odluku, sjeća se cijele situacije oko formiranja i rada i Povjerenstva i stručnog tima, i svih projekata koji su bili izloženi 2009. i drago mu je što se kreće u taj projekt. Navodi da je još 1999. govorio da Ivanić-Grad zaslužuje reprezentativni Trg, kao što svaki grad veličine Ivanića ima.

g. Tomislav Kunovec – vezano na ovu točku postavlja pitanje zašto sada? Ukratko je iznio kronologiju od 2009. godine ujedno navodeći da su u Povjerenstvu bili i g. Krištić i g. Kovačić. Povjerenstvo je donijelo odluku koja je od strane gradonačelnika prihvaćena 2009, godine. I sada g. Krištić kaže da podržava tu odluku, da prihvaća, da i Grad Ivanić-Grad mora imati lijep veliki trg i slaže se i opet postavlja pitanje, šest godina nakon toga. Bili su do 2013. godine na vlasti u Gradu Ivanić-Gradu i nisu pokrenuli taj projekt, i sam g Krištić kaže da je projekt odličan, provediv. Citira odluku gradonačelnika koji je to potpisao, mislio je da će biti tu da objasni nešto o projektu, piše u obrazloženju ali šturo. Citira gdje gradonačelnik prihvaća Odluku Povjerenstva da je rad g. Branimira Rajčića uspio obuhvatiti matricu grada te ga odlikuje čistoča kompozicije konceptualne, urbane i arhitektonske. Zna da je g. Kovačić stručnjak i u tome pa ga je mislio nešto pitati, ali ga nema.

g. Krešimir Malec – s obzirom na značajan iznos cijelog projekta biti će za ovakav prijedlog Odluke i svaka sredina koja je imalo urbana ima tu karakteristiku i da je to jednostavno i jeftino već bi se odavno napravilo. Zna da je procijenjena vrijednost tada bila na nekih pedesetak milijuna kuna. Ali zna i da se neđto redefiniralo oko toga i da je taj iznos nešto manji, ali vjerujući u pregovaračke sposobnosti gospodina gradonačelnika, projektna dokumentacija u razini 2-6% procijenjene vrijednosti projekta, investicije, znači 2-6 %, na manje iznose je veći postotak, par stotina tisuća kuna, ali kada se radi o milijunskim iznosima to je relacija 2,3,4 %. Vjeruje da će gradonačelnik ispregovarati adekvatno uobičajenoj praksi koja vlada i takove iznose.

Prije pristupanja glasovanju utvrđeno je da je na sjednici Gradskog vijeća prisutno 15

vijećnika.

Provedenim glasovanjem konstatirano je da je sa 14 glasova za i 1 suzdržanim, donesena sljedeća:

**ODLUKA**

 **o davanju suglasnosti Gradonačelniku Grada Ivanić-Grada za sklapanje Ugovora o javnim uslugama u pregovaračkom postupku javne nabave bez prethodne objave s odabranim autorom Branimirom Rajčićem kao nosiocem izrade projektne dokumentacije za uređenje Trga Vladimira Nazora u Ivanić-Gradu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

Gđa. Martina Kovač Crnčec – u uvodnom obrazloženju podsjeća da je na 16. sjednici Gradskog vijeća donijeta Odluka o osnivanju Muzeja Ivanić-Grada, s obzirom da je Ministartsvo kulture odnosno Hrvatsko muzejsko vijeće donijelo Rješenje u kojem navodi da su ispunjeni svi zakonski uvjeti za osnivanje Muzeja, potrebno je imenovati privremenog ravnatelja koji će provesti sve pripremne radnje za upis Muzeja u Registar ustanova. Za imenovanje privremenog ravnatelja predlaže se gospođa Vida Pust Škrgulja, diplomirana latinistkinja i povjesničarka umjetnosti.

G. Tomislav Kunovec – podržava Odluku, jer kvalitetniju osobu od gospođe Vide Pust Škrgulja vjeruje da za tu funkciju ne bi pronašli, uz opasku što je i drugi vijećnik HSS-a pa i neki drugi su tražili da se uz prijedloge za imenovanja dostavi neki kratki životopis.

G. Željko Brezovečki – ističe da je prezadovoljan da nakon 25 godina Grad Ivanić-Grad će napokon imati svoj Muzej. Navodi da Grad koji nema svoj Muzej, koji ne drži do svoje baštine jednostavno kao da ne postoji, te ovo je prilika da se nakon 25 godina dobije za privremenu ravnateljicu osobu koja se svih ovih godina zalagala i brinula o vrednotama i svemu što krasi ovaj posavski i moslavački kraj. Klub HDZ-a će podržati prijedlog.

Prije pristupanja glasovanju utvrđeno je da je na sjednici Gradskog vijeća prisutno 15

vijećnika.

Provedenim glasovanjem konstatirano je da je jednoglasno donesena sljedeća:

**ODLUKA**

**o imenovanju privremenog ravnatelja Muzeja Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

Gđa. Martina Kovač Crnčec – pravni temelj Odluke nalazi se u Zakonu o financiranju političkih aktivnosti i izborne promidžbe. Pravo na redovito godišnje financiranje iz sredstava Proračuna jedinice lokalne i područne samouprave imaju političke stranke koje imaju člana u predstavničkom tijelu u jedinici lokalne samouprave i članovi predstavničkih tijela koji su izabrani sa liste grupe birača. Sredstva za redovito godišnje financiranje političkih stranaka iz proračuna jedinice lokalne samouprave raspoređuju se na način da se utvrdi jednaki iznos sredstava za svakog člana u predstavničkom tijelu, tako da pojedinoj političkoj stranci pripadaju sredstva razmjerna broju njezinih članova predstavničkog tijela u trenutku konstituiranja istog. Za svakog izabranog člana predstavničkog tijela jedinice lokalne i područne samouprave podzastupljenog spola, političkim strankama pripada i pravo na naknadu u visini 10% iznosa predviđenog po svakom članu predstavničkog tijela.

g. Krešimir Malec – navodi da na jednoj od prethodnih sjednica na aktualnom satu vezano za navedene naknade dotaknuo se vijećničkih naknada koje dobivaju i to fiksni dio i varijabilni dio. Fiksni dio je dvjestotinjak kuna i po sjednici dvjestotinjak kuna, te s obzirom da je u međuvremenu došlo do smanjenja plaća u Gradskoj upravi, u Dječjem vrtiću misli da bi bilo adekvatno i da svoje naknade prilagode aktualnoj situaciji. Predlaže da, da li je sada to moguće, se smanje vijećničke naknade i predsjedničke, potpredsjedničke do vijećničkih naknada. Iz navedenog razloga, obzirom da se ništa unazad šest mjeseci nije dogodilo po tom pitanju, nikakve rasprave niti točke dnevnog reda, predlaže da ako je moguće isto tako se obuhvati zajedno sa ovom točkom. Također predlaže da fiksni dio se makne i da se zadrži samo varijabilni dio, definitivno nema veze sa aktivnošću, ali kada je netko negdje prisutan neka se taj minimalni trošak i pokrije, a fiksni dio predlaže da se makne i da se isto tako pošalje poruka da gradski vijećnici imaju razumijevanja i prema Proračunu ali i prema situaciji u kojoj se svi skupa nalaze.

G. Stjepan Klak – navodi da su vijećničke naknade u Gradu Ivaniću najmanje od svih gradova u Zagrebačkoj županiji, a manje su i od mnogih općina u Zagrebačkoj županiji, pa kao što je i susjedna Općina Križ. Vijećničke naknade nisu dizane dvanaest godina kada se radi o fiksnom dijelu, minimalne su, rekao bi čak da vrijeđa dostojanstvo i ponos vijećnika u Gradu. Misli da Malec može govoriti populistički jer je navedeno kolika su njegova primanja i s te strane njemu to ne znači ništa. Treba čuvati dignitet vijećnika, ipak ne može biti manje od jedne dnevnice običnog radnika iako one danas to jesu. Misli da se tu doista gazi dignitet vijećnika. Vijećnici u ovom Gradu donose važne i odlučne odluke, moraju se pripremati, ima puno materijala, troši se puno vremena, troši se puno energije i rekao bi ako te odluke nisu važne, ako taj rad nije bitan kako će izgledati taj Grad, daj li se doprinos tim važnim odlukama u razvoj grada, rekao bi boljem životu građana. Sve to se dovodi u jednu lakrdiju i misli da to onda nije dobro.

g. Željko Brezovečki – navodi da mu se čini da je kampanja u tijeku, g. Malec nastupa jako oštro. Kao što je rečeno da dvanaest godina nisu mijenjane naknade, a vijećnik nije samo da dođe na sjednicu i odsluša, treba se pripremiti za vijeće, a ako je to stvarno puno, ali ne zna zašto je dvanaest godina g. Malec čekao da bi sad iznio divni prijedlog, zašto ga nije iznio prije dvanaest godina kada je bio dogradonačelnik Grada, a sada nakon dvanaest godina mu sjedne briljantna ideja i nastupa populistički.

g. Željko Pongrac - navodi da se sjeća vijeća kada je g. Malec spomenuo upravo ovu ideju. Misli da Gradsko vijeće radi sukladno Poslovniku, sukladno Statutu Grada pa bi molio vijećnika HNS-a g. Maleca da to i učini. Moli da napravi prijedlog točke dnevnog reda koji će Gradsko vijeće staviti na razmatranje i donijeti odluku o tome. Referira se na ostalo te navodi da je po Odluci Grada naknada Gradskog vijeća regulirana prosjekom državnih dužnosnika. U prvom mahu državni dužnosnici su bili smanjeni za 6%, što je obuhvatilo i sve vijećnike. Potom je donesena Odluka Vlade da se smanji još dodatnih 10%, vjeruje da se svi toga sjećaju, što znači 16%. Sadašnaj naknada je minorna, vijećnici imaju puno posla. Ne zna kako to netko rezonira i kako razmišlja, no sa svih nivoa, od predsjednika, zamjenika, vijećnika, na svima je velika odgovornost, raspolažu sa najvećim dijelom sredstava i imovine ovog Grada. Pred par minuta je donijeta Odluka o pregovaračkom postupku. Na leđa vijećnika je stavljena odgovornost koja nije bagatelne vrijednosti da bi gradonačelnik mogao nastaviti sa normalnim funkcioniranjem. Isto kod raspolaganja imovinom odgovara Gradsko vijeće Grada Ivanić-Grada, vijećnici. Moli i apelira da podnese zahtjev, razmotriti će ga i definitivno isto tako treba razmišljati da ovo Gradsko vijeće se ne svede na nivo kokošarskog placa gdje vijećnici neće više imati apsolutno nikakav dignitet.

g. Krešimir Malec – vezano na dignitet, po navedenom shvaćanju dignitet se isključivo čuva visinom naknada, a ne razinom rasprave. Očekivao bi od predsjednika da u pojedinim trenucima ovog Gradskog vijeća reagira i zaštiti dignitet ovog Gradskog vijeća. Predložiti će prijedlog točke dnevnog reda, a isto tako on će obzirom da vidi da pojedini vijećnici rijetko učestvuju u raspravi, sada su se našli prozvani da govore kada se govori o njihovim naknadama, predložiti će ako je to moguće, da se fiksni dio njegove naknade isplaćuje Udruzi Mali princ.

g. Tomislav Kunovec – predlaže da svaki vijećnik ponaosob može se izjasniti pročelnici ili pročelniku i reći da njegov dio, bilo fiksni ili varijabilni, da se donira nekom drugom kao što je g. Malec ovim putem i rekao. Postavlja pitanje vezano za konkretnu Odluku, pregledom internet preglednika gleda takve odluke Grada Rijeke, Grada Čakovca, Pule, Dubrovačko neretvanske županije i svugdje u svim tim odlukama za konkretno 2015. godinu naveden je iznos koliko svaka stranka dobiva mjesečno, a kod nas nisu navedeni iznosi pa moli pojašnjenje.

Gđa. Martina Kovač Crnčec – navodi da je iščitala mnogo više odluka i nije pravilo da se iznos stavlja u Odluku, to je dobra volja predlagatelja da li se hoće staviti fiksni iznos za stranku, a misli da kolegice u financijama znaju izračunati koliko svaka stranka ima članova i podzastupljenoga spola i ako vijećnika interesira koliko bi njegova stranka trebala dobiti za 2015. godinu sredstava može doći u Gradsku upravu da mu se izračuna.

g. Krešimir Malec – moli predsjednika da čuva dignitet kolege Kunovca. Ne može kolegica koja je profesionalno zaposlena u Gradskoj upravi reći da je malo više pročitala nego gospodin.

g. Željko Pongrac – navodi da je vijećnik vrlo revoltiran, ali ne ovom odlukom već nećčm drugim i ne treba se ljutiti.

g- Željko Brezovečki – još jednom navodi da mu je žao što ljute g. Maleca, ali takav je dan, nada se da će to proći i da će skupiti snage za nastaviti rad dalje. Vezno na naknade, misli da to nije nikakva tajna, pročelnica je navela da se može doći u Grad, a g. Malec jako dobro zna jer ima itekako dobre informacije iz Grada kako je, šta je i gdje je, bolje nego svi njegovi ili kolege ili svi vijećnici, jer ima od kuda dobiti ih i tako je to išlo prema vijećniku, prema tome itekako dobro zna koliko vijećnici imaju, a to par sitnih kunica što imaju misli da, predlaže da pročelnica za slijedeći put pripremi i da se na slijedećem vijeću kaže koliko vijećnik dobiva. Navodi da se naknade mogu donirati i NK Naftašu ili Udruzi umirovljenika jer oni imaju i najmanja primanja.

G. Stjepan Kunovec – navodi da ovaj način komunikacije nije primjeren za ovo Gradsko vijeće. Ne osporava gospođi pročelnici pravničko znanje, umijeće, bilo šta, iskreno ga ne zanima koliko njegova stranka dobiva, jer ni predsjednik stranke ni on osobno ne vide ništa od toga jer sve ide u središnjicu, ali čisto, što je i g. Brezovečki rekao, ljudi čim vide ovu Odluku misle da se dobivaju tisuća, dvije, pet, tri mjesečno, pa čisto da se zna koliko dobiva stranka, samim time koliko dobivaju vijećnici.

g. Željko Pongrac – navodi da će za slijedeće vijeće biti pripremljeno kompletno financijsko izvješće vezano za navedeno.

Prije pristupanja glasovanju utvrđeno je da je na sjednici Gradskog vijeća prisutno 15

vijećnika.

Provedenim glasovanjem konstatirano je da je jednoglasno usvojena

**O D L U K A**

**o raspoređivanju sredstava iz Proračuna Grada Ivanić-Grada za 2015. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

Gđa. Sandra Abramović – ovom Odlukom o izradi IV. izmjena i dopuna Urbanističkog plana uređenja UPU - 4 za područje Ivanić-Grad, Donji Šarampov i Jalševec Breški predviđeno je kroz postupak koji slijedi razmotriti i preispitati sve razloge za izmjenu Plana koji su podneseni od strane građana kao i ostala ograničenja i nedostatke koji su utvrđeni kroz primjenu Plana, a koji su ugrađeni u članak 5. Odluke. Ciljevi izrade izmjena i dopuna Plana iz čl. 8 ove Odluke proizlaze iz određenja grada Ivanić-Grada utvrđenog Odlukom o izradi pri čemu je neke od navedenih ciljeva iz Odluke potrebno preispitati u odnosu na važeću zakonsku i podzakonsku regulativu kao i odredbe plana šireg područja. Odluka sadrži sve elemente koji su propisani Zakonom o prostornom uređenju. Iz svega navedenog predlaže se Gradskom vijeću donošenje ove Odluke.

Prije pristupanja glasovanju utvrđeno je da je na sjednici Gradskog vijeća prisutno 11

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o izradi IV. izmjena i dopuna Urbanističkog plana uređenja UPU - 4 za područje Ivanić-Grad, Donji Šarampov i Jalševec Breški**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA - RAZNO**

Pod točkom razno nije bilo pitanja ni prijedloga.

Sjednica Gradskog vijeća Grada Ivanić-Grada dovršena je u 18:25 sati.

Zapisnik sastavila PREDSJEDNIK GRADSKOG VIJEĆA

Sanja Mladiček Željko Pongrac, pravnik kriminalist